《月下大醉星侄作墨索书迅笔题为醉矣行》
宋代·方岳

吾醉矣，吾醉矣，
醉语虽强难举似。何年开辟有乾坤，
日月左旋如磨螘。尊卢赫胥一聚尘，
檮杌春秋几张纸。道家者流李老君，
儒家者流孔夫子，等一浮名世间耳。
烟霏霏，冢累累，
青山良是白骨非。欲呼古人呼不醒，
待呼得醒将何如。世情冷暖翻覆手，
人生短长屈伸肘，安用黄金印如斗。
君不见颜子白头才十九，要与彭铿骨如朽。
天地荒地生古愁，所不负予如此酒。
千古在前，万古在后，
著我中间，渺然何有。
亦知本是麋鹿群，那解作人牛马走。
白鱼如玉紫蟹肥，秋风欲老芦花飞。
酒酣月落喝便住，螭虬蟠攫霜毫挥。
吾妇曰君醉耶，吾侄曰非醉也。
谓吾醉者固不然，非醉亦非知我者。
花影满身扶不起，此纸不知何等语。
明朝勿与醒者传，笑倒渠侬吾醉矣。

作者简介：方岳(1199～1262),南宋诗人、词人。字巨山，号秋崖。祁门（今属安徽）人。绍定五年(1232)进士，授淮东安抚司□官。淳□中，以工部郎官充任赵葵淮南幕中参议官。后调知南康军。后因触犯湖广总领贾似道，被移治邵武军。后知袁州，因得罪权贵丁大全，被弹劾罢官。后复被起用知抚州，又因与贾似道的旧嫌而取消任命。